
A szalon, a körmös és a piros karmok. A körmöshöz járás gyakorlata egy városi vonzáskörzeten kívül eső településen

Kutatásomban a körmöshöz járás gyakorlatát vizsgáltam egy városi vonzáskörzeten kívül eső településen, Dabronyban. A körmök megcsináltatása mögötti motivációt szerettem volna megismerni, azt, hogy mikortól kezdték el festeni a körmüket az adott faluban a nők, valamint, hogy mikortól vált divattá a műkörmök viselete. Ezen felül fontosnak tartottam a festett körmök és a műkörmök erkölcsi és ízlésbeli megítélését kideríteni, továbbá azt, hogy van-e hozzáállásbeli különbség a különböző generációk között. Kíváncsi voltam, hogy milyen testápolási szokásokhoz, fogyasztói magatartáshoz és munkakultúrához kapcsolódó változások zajlottak le a településen, és hogy ezek a változások milyen kapcsolatban álltak a festett körmök és a műkörmök helyi megjelenéséhez. Kutattam továbbá a szépségszalonban zajló pletykálás dabronyi társadalomban betöltött információátadó és közösség építő funkcióját.
Mindezek megismerése érdekében a terepmunka mellett kutatástörténeti áttekintést is végeztem, többek között azért, hogy az általam megfigyelt jelenségeket elméleti keretek közé tudjam rendezni.
Terepmunkám során megtapasztaltam, hogy a településen lévő szépségszalon egy speciális közösségi, azon belül is női térként funkcionál, ami helyszínt nyújt a falubeli nőknek egyfajta határátlépésre, normaszegésre is. Kirajzolódott továbbá a műkörmös helyi társadalomban betöltött központi szerepe, aki egy olyan szolgáltatást nyújt, amivel vendégei női identitását tudja erősíti egy olyan környezetben, ahol nehezebb a társadalom által elvárt külső női jegyeket fenntartani. 



